Elevul de 17 ani de la Liceul Tehnologic din oraşul Lupeni, Hunedoara, care a fost prins la şcoală că avea asupra lui un pistol cu gaz şi nouă proiectile cu bile, a fost exmatriculat.
Decizia a fost luată de Consiliul profesoral al liceului, iar elevul are dreptul de a se reînscrie la studii, în aceeaşi unitate de învăţământ, în anul şcolar viitor.
"Fapta a fost deosebit de gravă şi a pus în pericol siguranţa şi securitatea elevilor, precum şi a personalului din şcoală. Decizia de exmatriculare din unitatea de învăţământ a fost luată în unanimitate, cu drept de reînscriere, în anul şcolar următor, în aceeaşi unitate de învăţământ", a declarat joi, pentru Agerpres, inspectorul şcolar general Maria Ştefănie, citat de Știrileprotv.
Totodată, Inspectoratul Şcolar Hunedoara a demarat o anchetă administrativă la Liceul Tehnologic Lupeni, iar situaţia din unitatea de învăţământ va fi monitorizată, în continuare. De asemenea, se va insista pe organizarea unor noi acţiuni de prevenire a faptelor antisociale.
Amintim că, polițiștii Biroului Ordine Publică au identificat luni, 11 martie, într-o sală de clasă a unui liceu, un elev de 17 ani, care avea asupra luni un pistol cu gaz și 9 proiectile tip bilă. Tânărul ascunsese arma sub cărți și a spus că a venit cu el la școală intenționat, pentru că, după orele de curs, trebuia să îl ducă unei persoane pentru efectuarea unei lucrări de întreținere.